"หวยตู้" มาแล้ว ล็อกซ์เล่ย์ตีปีก
ครม.แก้พ.ร.บ.สลากกินแบ่งรัฐบาล เปิดทางขายผ่านเครื่องอัตโนมัติ "ล็อกซเล่ย์"พร้อมร่วมดำเนินการทันทีหากได้รับไฟเขียว
11 มี.ค. 2558

ครม.แก้พ.ร.บ.สลากกินแบ่งรัฐบาล เปิดทางขายผ่านเครื่องอัตโนมัติ "ล็อกซเล่ย์"พร้อมร่วมดำเนินการทันทีหากได้รับไฟเขียว
ในที่สุดรัฐบาล พล.อ.ประยุทธ์ จันทร์โอชา ก็ตัดสินใจเดินหน้าการแก้ปัญหาการขายสลากกินแบ่งรัฐบาลเกินราคาอย่างเต็มตัว ด้วยการแก้ไข พ.ร.บ.สลากกินแบ่งรัฐบาล แต่ผลสะท้อนของการแก้ปัญหารอบนี้ทำให้ธุรกิจหวยเฟื่องฟูและกอบกู้เศรษฐกิจไปด้วย 
เนื่องจากสาระสำคัญเป็นการแก้ไขเพิ่มเติม พ.ร.บ.สำนักงานสลากกินแบ่งรัฐบาล พ.ศ. 2517 นั้นจะรองรับให้สำนักงานสลากกินแบ่งรัฐบาลให้มีอำนาจในการดำเนินงานออกสลากรูปแบบวิธีการต่างๆ ตามแบบสากล และเปลี่ยนสัดส่วนการจัดสรรรายได้จากการจำหน่ายสลากดังกล่าวให้เหมาะสมยิ่งขึ้น
ประเด็นสำคัญคือ 1.แก้ไขเพิ่มเติมบทนิยามคำว่า “สลากกินแบ่งรัฐบาล” และ “กองทุนบริหารจัดการสลาก” 
2.แก้ไขเพิ่มเติมวัตถุประสงค์ของสำนักงานสลากฯ เพื่อให้ครอบคลุมถึงการออกสลากกินแบ่งเพื่อสาธาระประโยชน์และให้มีการจัดการระบบบริหารจัดการสลากฯ และช่องทางจำหน่าย
3.แก้ไขเพิ่มเติมองค์ประกอบคณะกรรมการสลากกินแบ่งรัฐบาลและระยะเวลาในการดำรงตำแหน่ง
4.แก้ไขเพิ่มเติมอำนาจหน้าที่คณะกรรมการสลากกินแบ่งรัฐบาล เพิ่มเติมการออกระเบียบ หรือข้อบังคับว่าด้วยกองทุนบริหารจัดการสลาก
5.แก้ไขเพิ่มเติมอำนาจของอำนวยการให้สอดคล้องกับโครงสร้างสำนักงานสลากกินแบ่งรัฐบาล
6.แก้ไขเพิ่มเติมสัดส่วนการจัดสรรเงินที่ได้รับจากการจำหน่ายสลากกินแบ่ง
7.กำหนดวิธีการจัดสรรเงินที่ได้รับจากการจำหน่ายสลากกินแบ่งเพื่อสาธารณประโยชน์
8.แก้ไขเพิ่มเติมเกี่ยวกับเงินที่ได้รับไว้นอกเหนือจากการจำหน่ายสลากกินแบ่งรัฐบาล ดอกผล ค่าใช้จ่ายการจำหน่ายสลากกินแบ่งรัฐบาล ค่าใช้จ่ายในการบริหารงาน อายุความสิทธิเรียกร้องเงินรางวัล การวางระบบบัญชี ผู้ตรวจสอบบัญชี
9.กำหนดมาตรการคุ้มครองแก่เด็กและเยาวชนมิให้เกี่ยวข้องกับสลากกินแบ่งรัฐบาล
วิสุทธิ์ ศรีสุพรรณ รมช.คลัง กล่าวว่า การแก้กฎหมายครั้งนี้เป็นการเปิดทางให้สำนักงานสลากฯ นำลอตเตอรี่มาขายผ่านเครื่องจำหน่ายและขายผ่านเคาน์เตอร์เซอร์วิส หรือร้านสะดวกซื้อได้ เพื่อถ่วงดุลให้ราคาลอตเตอรี่อยู่ที่คู่ละ 80 บาท ซึ่งจะเริ่มจากการนำโควตาลอตเตอรี่ที่จะหมดอายุในเดือน มิ.ย.และ ส.ค.นี้ มาจำหน่ายก่อน ซึ่งสามารถกระจายการจำหน่ายลอตเตอรี่ให้ถึงมือผู้บริโภคมากขึ้น
“จะช่วยลดปัญหาราคาแพงและลดการนำลอตเตอรี่มารวมชุด เพื่อโก่งราคาขายได้ โดยผู้ซื้อไม่สามารถเลือกซื้อเลขใดเลขหนึ่งในลักษณะหวย 2-3 ตัว หรือรูปแบบลอตโต้ในต่างประเทศได้ แต่เพิ่มช่องทางให้ซื้อลอตเตอรี่แบบปกติที่มีการจำหน่ายอยู่เท่านั้น”วิสุทธิ์ กล่าว
รมช.คลัง ยืนยันว่า สำนักงานสลากฯ ไม่ได้เปลี่ยนแปลงโควตาขององค์กร สถาบัน หรือผู้ที่มีโควตาอยู่แล้วแต่อย่างใด ส่วนการจะขายสลากฯ 2 ตัว 3 ตัวด้วยหรือไม่นั้น คงไม่ได้เกิดขึ้นในเร็วๆ นี้แน่นอน ขณะเดียวกันนายกฯ ยังได้มอบหมายให้หน่วยงานที่เกี่ยวข้องไปเจรจากับผู้ประกอบการที่เคยมีธุรกรรมกับรัฐในการขายสลากฯ ผ่านเครื่องอัตโนมัติ คือบริษัท ล็อกซเล่ย์ จีเท็ค เทคโนโลยี ว่าจะสามารถทำได้ หรือติดข้อกฎหมายหรือไม่
“สลากที่จะขายในร้านสะดวกซื้อก็จะมีหน้าตาเหมือนสลากกินแบ่งทั่วๆ ไป เงินรางวัลก็เท่าเดิมไม่มีการลดลง”วิสุทธิ์ กล่าว
นั่นหมายความว่า รัฐบาลกำลังกระจายการขายสลากออกไปทุกหัวระแหง ซื้อง่าย ขายสะดวก
รังสรรค์ ศรีวรศาสตร์ ปลัดกระทรวงการคลัง เปิดเผยว่า สำหรับเรื่องของบริษัท ล็อกซเล่ย์ จีเท็ค เทคโนโลยี (แอลทีจี) ที่เป็นคู่สัญญากับสำนักงานสลากฯ ในการทำโครงการจำหน่ายสลากเลขท้าย 2 ตัวและ 3 ตัว ผ่านเครื่องจำหน่ายสลากอัตโนมัตินั้น จากการสอบถามทีมกฎหมายเห็นว่า ทาง ล็อกซเล่ย์ จีเท็ค น่าจะยังคงมีสิทธิในการทำโครงการนี้ต่อ เพราะเป็นคู่สัญญาเดิมอยู่ และเครื่องจำหน่ายสลากก็ยังมีอยู่
อย่างไรก็ดี ก่อนหน้านี้เมื่อปี 2556 บริษัท ล็อกซเล่ย์ จีเท็ค ได้ส่งเจ้าหน้าที่สำรวจเครื่องจำหน่ายสลากแล้วกว่า 6,000 เครื่อง เพื่อเตรียมความพร้อมรองรับเรื่องการออกสลากแบบออนไลน์ในขณะนั้น แต่โครงการนี้ก็ล้มไปอีกครั้งหลังมีการเปลี่ยนแปลงทางการเมือง
ด้านแหล่งข่าวจากบริษัท ล็อกซเล่ย์ กล่าวว่า ในฐานะคู่สัญญากับสำนักงานสลากฯ บริษัทมีความพร้อมที่จะดำเนินการทันทีหากได้ไฟเขียว โดยคาดว่าจะใช้เวลา 90-120 วัน ในการตรวจสอบความเรียบร้อยของเครื่องจำหน่ายสลากอัตโนมัติที่มีกว่า 6,000 เครื่อง อาทิ การอัพเดทซอฟต์แวร์ การดูแลรักษาเพื่อให้สามารถใช้ได้ทันทีเมื่อได้รับการอนุมัติอย่างเป็นทางการ